自尤
作者：蘇洵
朝代：宋

paragraphs: 五月之旦茲何辰，有女强死無由伸。
嗟予爲父亦不武，使汝孤塚埋冤魂。
死生壽夭固無定，我豈以此輒怨人。
當時此事最驚衆，行道聞者皆醉辛。
余家世世本好學，生女不獨治組紃。
讀書未省事華飾，下筆亹亹能屬文。
家貧不敢嫁豪貴，恐彼非偶難爲親。
汝母之兄汝叔舅，求以厥子來結姻。
鄉人婚嫁重母族，雖我不肯將安云。
生年十六亦已嫁，日負憂責無歡欣。
歸寧見我悲且泣，告我家事不可陳。
舅姑叔妹不知道，棄禮自快紛如雲。
人多我寡勢不勝，祗欲强學非天真。
昨朝告以此太甚，捩耳不聽生怒嗔。
余言如此非乃事，爲婦何不善一身。
嗟哉爾夫任此責，可奈狂狠如癡麏。
忠臣汝不見洩冶，諫死世不非陳君。
誰知余言果不妄，明年會汝初生孫。
一朝有疾莫肯視，此意豈尚求爾存。
憂惶百計獨汝母，復有汝父驚且奔。
此時汝舅擁愛妾，呼盧握槊如隔鄰。
狂言發病若有怪，里有老婦能降神。
呼來問訊豈得已，汝舅責我學不純。
急難造次不可動，堅坐有類天王尊。
導其女妻使爲孽，就病索汝襦與裙。
衣之出看又汝告，謬爲與汝增殷勤。
多多擾亂莫勝記，咎汝不肯同其塵。
經旬乳藥漸有喜，移病余告未絕根。
喉中喘息氣纔屬，日使勉强飡肥珍。
舅姑不許再生活，巧計竊發何不仁。
嬰兒盈尺未能語，忽然奪去詞紛紛。
傳言姑怒不歸覲，急抱疾走何暇詢。
病中憂恐莫能測，起坐無語涕滿巾。
須臾病作狀如故，三日不救誰緣因。
此惟汝甥汝兒婦，何用負汝漫無恩。
嗟余生女苟不義，雖汝手刃吾何言。
儼然正直好禮讓，才敏明辯超無倫。
正應以此獲尤譴，汝可以手心自捫。
此雖法律所無奈，尚可仰首披蒼旻。
天高鬼神不可信，後世有耳猶或聞。
只今聞者已不服，恨我無勇不復冤。
惟余故人不責汝，問我此事久嘆呻。
慘然謂我子無恨，此罪在子何尤人。
虎跑牛觸不足怪，當自爲計免見吞。
深居高堂閉重鍵，牛虎豈解逾牆垣。
登山入澤不自愛，安可僥倖遭騏驎。
明珠美玉本無價，棄置溝上多緇磷。
置之失地自當爾，既爾何咎荆與榛。
嗟哉此事余有罪，當使天下重結婚。